FN พุ่ง 6.72% ปักธงรายได้ปี 60 โตทะลุ 20% พร้อมวางเป้าขยาย 2 สาขาในปีหน้า
FN พุ่ง 6.72% ปักธงรายได้ปี 60 โตทะลุ 20% พร้อมวางเป้าขยาย 2 สาขาในปีหน้า ล่าสุด ณ เวลา 15.56 น. ราคาอยู่ที่ 6.35 บาท บวก 0.40 บาท หรือ 6.72% สูงสุดที่ 6.40 บาท ต่ำสุดที่ 6.00 บาท มูลค่าซื้อขายที่ 343.99 ล้านบาท 
22 พ.ย. 2559

ผู้สื่อข่าวรายงานว่า ราคาหุ้นบริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN ณ เวลา 15.56 น. ราคาอยู่ที่ 6.35 บาท บวก 0.40 บาท หรือ 6.72% สูงสุดที่ 6.40 บาท ต่ำสุดที่ 6.00 บาท มูลค่าซื้อขายที่ 343.99 ล้านบาท 

นายเบญจ์เยี่ยม ส่งวัฒนา ประธานเจ้าหน้าที่บริหาร FN เปิดเผยว่า แนวโน้มผลประกอบการของบริษัทในปี 2560 คาดจะมีรายได้เติบโตไม่ต่ำกว่า 20% จากปี 2559 เนื่องจากสาขาในจังหวัดพระนครศรีอยุธยามีการรับรู้รายได้เต็มปี ประกอบกับบริษัทจะมีการเปิดสาขาเพิ่มเติมอีก 2 สาขา
โดยบริษัทวางงบลงทุนในปี 2560 ประมาณ 250 ล้านบาท เพื่อใช้ในการขยายสาขา 2 สาขา จำนวน 120 ล้านบาทต่อสาขา และส่วนที่เหลือใช้ปรับปรุงสาขาเดิม ซึ่งการขยายสาขาดังกล่าว บริษัทมองทำเล 3 จุด ได้แก่ ในภาคเหนือ, ภาคอีสาน และภาคใต้ แต่จะตั้งอยู่ในจังหวัดไหนนั้น จะมองถึงจังหวัดที่มีการขยายตัวของสังคมเมือง รวมถึงจังหวัดที่เข้าข่ายการเป็นประชาคมเศรษฐกิจอาเซียน และเป็นแหล่งท่องเที่ยว อย่างไรก็ตามคาดจะเปิดให้บริการในช่วงไตรมาส 2/60 และไตรมาส 4/60 ตามลำดับ ซึ่งยึดโมเดลสาขาจังหวัดพระนครศรีอยุธยา เป็นสาขาต้นแบบ โดยมีพื้นที่ในส่วนของ FN ที่ 5,000 ตารางเมตร และในส่วนของพื้นที่เช่าอีก 2,000 ตารางเมตร
สำหรับแนวโน้มผลประกอบการในปี 2559 คาดจะมีรายได้ใกล้เคียงจากปีก่อนที่มีรายได้ 1,102 ล้านบาท เนื่องจากภาพรวมเศรษฐกิจในช่วงครึ่งปีแรกของปี 2559 ชะลอตัว แต่อย่างไรก็ตามในช่วงครึ่งปีหลังภาครัฐมีการส่งเสริมการท่องเที่ยวภายในประเทศ ซึ่งส่งผลต่อการเจริญเติบโตของนักท่องเที่ยวในประเทศไทยที่เพิ่มสูงขึ้น
นอกจากนี้เมื่อวันที่ 17 พ.ย.ที่ผ่านมา บริษัทได้มีการเปิดสาขาใหม่ ซึ่งเป็นสาขาที่ 8 ตั้งอยู่ในจังหวัดพระนครศรีอยุธยา เพื่อรองรับกลุ่มลูกค้าที่เดินทางจากภาคเหนือ และนักท่องเที่ยวที่เดินทางมาท่องเที่ยวในจังหวัดพระพระนครศรีอยุธยา รวมถึงกลุ่มลูกค้าที่อาศัยอยู่ในจังหวัดพระนครศรีอยุธยา
ขณะที่สาขาในจังหวัดพระนครศรีอยุธยาจะแตกต่างจากสาขาเดิมของบริษัท คือ การขยายในส่วนของพื้นที่เช่าที่มีประมาณ 2,000 ตารางเมตร รวมถึงการเพิ่มสินค้าให้มีความหลากหลายมากขึ้น เพื่อตอบสนองต่อความต้องการของกลุ่มลูกค้าได้สูงขึ้น